güll
Güll, (af pers. gol 'rose'), gül, göl, geometrisk ornament, der er almindeligt på turkmenske tæpper og andre tekstilarbejder, ofte gentaget i flere rækker. Formerne varierer fra enkle rosetter til komplicerede mangekantede figurer beslægtet med dem, der optræder på orientalske tæpper fra middelalderen og renæssancen. Kendt er ersaristammens ottekantede gulli-güll, der i forskellige udformninger præger mange afghantæpper.